b"\n_START_ARTICLE_\nMangosta de Wozencraft\n_START_SECTION_\nDescripci\xc3\xb3\n_START_PARAGRAPH_\nLa mangosta de Wozencraft \xc3\xa9s molt m\xc3\xa9s gran que les altres mangostes de Madagascar. T\xc3\xa9 una longitud del cap i del cos entre 32 i 40 cm, amb una cua que mesura entre 28 i 30 cm, i un pes que varia entre 499 i 589 grams. Tamb\xc3\xa9 t\xc3\xa9 les potes m\xc3\xa9s llargues i els peus m\xc3\xa9s grans que cap altra mangosta de l'illa._NEWLINE_El seu pelatge \xc3\xa9s de color marr\xc3\xb3 clar o crema, amb vuit bandes fosques longitudinals que van des de les orelles a l'inici de la cua. Aquestes bandes s\xc3\xb3n m\xc3\xa9s estretes que els espais que hi ha entre elles. No hi ha cap informaci\xc3\xb3 publicada que indiqui que aquesta esp\xc3\xa8cie presenti un dimorfisme sexual. Els mascles i les femelles tenen el mateix aspecte extern, encara que les femelles tenen unes gl\xc3\xa0ndules odor\xc3\xadferes. Els joves s\xc3\xb3n tamb\xc3\xa9 com els adults, excepte per la mida._NEWLINE_El crani d'aquesta esp\xc3\xa8cie \xc3\xa9s m\xc3\xa9s gran que el d'altres mangostes, t\xc3\xa9 una cresta sagital ben desenvolupada i un os supraorbital curt, i es podria dir que \xc3\xa9s un crani robust._NEWLINE_La f\xc3\xb3rmula dental d'aquesta esp\xc3\xa8cie est\xc3\xa0 formada per 3 incisius, 1 dent canina, 3 o 4 premolars i dos molars, que sumen un total 36 o 38 dents. Aquesta variabilitat \xc3\xa9s deguda a la pres\xc3\xa8ncia o manca del quart premolar a la mand\xc3\xadbula superior. La mangosta de Wozencraft es diferencia de la mangosta de bandes amples en el fet que t\xc3\xa9 el musell m\xc3\xa9s ample a la zona dels canins, i una mand\xc3\xadbula i uns premolars m\xc3\xa9s llargs. Els canins d'aquestes mangostes encaixen l'un amb l'altre, facilitant la tasca d'esquin\xc3\xa7ar. Les dents trituradores c\xc3\xb2niques d'aquesta esp\xc3\xa8cie s\xc3\xb3n molt semblants a les de la mangosta menjacrancs de l'\xc3\x8dndia.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nViuen al sud-oest de l'illa de Madagascar, van viure a l'\xc3\xa0rea d'Itampolo i es creu que tamb\xc3\xa9 podrien haver viscut a la regi\xc3\xb3 de l'altipla de Mahafaly. M\xc3\xa9s recentment, se les ha vist a la Reserva de Tsimanampetsotsa. S'ha documentat que la superf\xc3\xadcie total d'ocupaci\xc3\xb3 d'aquesta esp\xc3\xa8cie \xc3\xa9s de 43,200 ha._NEWLINE_El seu h\xc3\xa0bitat s\xc3\xb3n les regions de deserts tropicals i subtropicals del sud-oest de l'illa, les quals reben entre 10 i 40 cm\xc2\xb3 de precipitaci\xc3\xb3 anual. La vegetaci\xc3\xb3 d'aquests deserts espinosos estan formada per euf\xc3\xb2rbies i Pachypodium (un g\xc3\xa8nere de la fam\xc3\xadlia de les apocin\xc3\xa0cies). Gran part de la vegetaci\xc3\xb3 t\xc3\xa9 espines, el que fa que sigui un paratge molt inh\xc3\xb2spit pels \xc3\xa9ssers humans i dificulta la mobilitat dels investigadors. La Reserva de Tsimanampetsotsa est\xc3\xa0 en cotes d'entre 38 i 114 metres d'al\xc3\xa7ada, i assoleix temperatures de fins a 47\xc2\xba.>\n_START_SECTION_\nComportament\n_START_PARAGRAPH_\nLa mangosta de Wozencraft \xc3\xa9s un animal nocturn. A causa de la intensa calor del seu h\xc3\xa0bitat, viu en els forats en les formacions de pedra calc\xc3\xa0ria durant el dia i surt de nit a ca\xc3\xa7ar i alimentar-se. Les mangostes s\xc3\xb3n relativament m\xc3\xb2bils i no sempre es refugien en el mateix forat cada dia. Wozencraft va indicar que durant la captura d'aquests animals, semblaven relativament d\xc3\xb2cils i no gaire excitables. S'ha registrat que els joves del g\xc3\xa8nere poden ser f\xc3\xa0cilment domesticats, i s'asseuen a la falda del seu propietari. Si dos animals estaven viatjant junts i un era capturat en una trampa, l'altre es quedava a prop, fins i tot en pres\xc3\xa8ncia d'humans. En general les conductes i pautes de comportament han estat dif\xc3\xadcils de documentar amb la telemetria de r\xc3\xa0dio, a causa de l'accidentat terreny en el que viuen aquestes mangostes. La roca calc\xc3\xa0ria fa que els senyals siguin dif\xc3\xadcils de rastrejar si l'animal s'endinsa a les roques, i la vegetaci\xc3\xb3 espinosa fa que sigui impossible moure's pel terreny sense grans impediments. Els nous mitjans de seguiment i observaci\xc3\xb3 d'aquest animal estan encara en desenvolupament._NEWLINE_Els individus tenen una \xc3\xa0rea de distribuci\xc3\xb3 d'entre 0,86 i 1,3 km\xc2\xb2.\n_START_SECTION_\nDieta\n_START_PARAGRAPH_\nLa mangosta de Wozencraft s'alimenta d'invertebrats, especialment blatodeus gegants i escorpins. No obstant aix\xc3\xb2, a causa de les seves fortes dents trituradores i del seu crani enorme, els cient\xc3\xadfics sospiten que tamb\xc3\xa9 s'alimenta de rosegadors i llangardaixos. Aquesta esp\xc3\xa8cie cerca aliment en solitari o en parelles.\n_START_SECTION_\nReproducci\xc3\xb3\n_START_PARAGRAPH_\nLes mangostes de Wozencraft viuen en parelles. El sistema d'aparellament \xc3\xa9s aparentment mon\xc3\xb2gam, tot i que la reproducci\xc3\xb3 en aquesta esp\xc3\xa8cie encara no ha estat estudiat en profunditat. S'aparellen durant tot l'any, encara que nom\xc3\xa9s tenen un cadell per any._NEWLINE_Encara que manquen detalls de la seva reproducci\xc3\xb3, altres esp\xc3\xa8cies de mangosta de Madagascar tenen per\xc3\xadodes de gestaci\xc3\xb3 de 72 a 92 dies (mangosta de cua anellada) o de 90 a 105 dies (mangosta de bandes estretes). Ambdues esp\xc3\xa8cies donen a llum una \xc3\xbanica cria que pesa uns 50 grams al n\xc3\xa9ixer. \xc3\x89s probable que la mangosta de bandes amples tingui un per\xc3\xadode de gestaci\xc3\xb3 intermedi._NEWLINE_Encara que no s'ha documentat la maduresa d'aquesta esp\xc3\xa8cie, altres esp\xc3\xa8cies de mangosta de Madagascar, assoleixen la maduresa f\xc3\xadsica entre el primer i segon any d'edat, mentre que la maduresa sexual sembla que es produeix al voltant dels 2 anys._NEWLINE_No s'han realitzat estudis espec\xc3\xadfics del desenvolupament de la mangosta de Wozencraft, per\xc3\xb2 sembla que \xc3\xa9s similar al d'altres membres de la fam\xc3\xadlia de les mangostes. Les mares solen tenir cura de les cries en una cova o cau d'algun tipus, brindant-los protecci\xc3\xb3, netejant-los i alimentar-los amb la seva llet. Com que aquesta esp\xc3\xa8cie viu en parelles mon\xc3\xb2games, \xc3\xa9s probable que el pare ajudi a la mare en la cura dels cadells, encara que aquest fet no ha estat documentat. Els joves han estat observats amb les seves mares durant les \xc3\xbaltimes etapes del seu desenvolupament, encara que es desconeix a quina edat se separen eventualment de les seves mares.\n_START_SECTION_\nEsperan\xc3\xa7a de vida\n_START_PARAGRAPH_\nNo existeix actualment informaci\xc3\xb3 documentada sobre l'esperan\xc3\xa7a de vida o la longevitat de la mangosta de Wozencraft.\n_START_SECTION_\nComunicaci\xc3\xb3\n_START_PARAGRAPH_\nNo existeix documentaci\xc3\xb3 sobre el m\xc3\xa8todes de comunicaci\xc3\xb3 les esp\xc3\xa8cies del g\xc3\xa8nerer Galidictis. No obstant aix\xc3\xb2, se sap que produeixen olors, i que les femelles tenen unes gl\xc3\xa0ndules odor\xc3\xadferes ben desenvolupades, presumiblement amb funcions comunicatives. Altres mangostes es comuniquen per mitj\xc3\xa0 de postures corporals e interaccions t\xc3\xa0ctils. \xc3\x89s probable que aquesta esp\xc3\xa8cie actu\xc3\xaf de manera similar, a m\xc3\xa9s d'emetre sons.\n_START_SECTION_\nEstat de conservaci\xc3\xb3\n_START_PARAGRAPH_\nActualment nom\xc3\xa9s s'han trobat mangostes de Wozencraft als deserts espinosos del sud-oest de Madagascar. Sembla que, en general, s\xc3\xb3n abundants en aquestes \xc3\xa0rees, encara que amb la p\xc3\xa8rdua d'h\xc3\xa0bitat, a causa de l'increment del desenvolupament i l'extracci\xc3\xb3 de fusta, la mida de la seva poblaci\xc3\xb3 ha comen\xc3\xa7at a declinar. Encara cal investigar molt aquesta esp\xc3\xa8cie per determinar la mida de la poblaci\xc3\xb3 i el grau del risc d'extinci\xc3\xb3. Per ara, els investigadors tracten de preservar la major quantitat possible de desert espin\xc3\xb3s del sud-oest de Madagascar, per aquesta esp\xc3\xa8cie i altres animals i plantes end\xc3\xa8mics d'aquesta regi\xc3\xb3."